b'\n_START_ARTICLE_\nEssi Sainio\n_START_PARAGRAPH_\nEssi Katriina Sainio (s. 9. syyskuuta 1986 Helsinki) on suomalainen jalkapalloilija. H\xc3\xa4n edustaa nyky\xc3\xa4\xc3\xa4n HJK:ta. Vuosina 2006-2009 Sainio edusti saksalaista 1. FFC Turbine Potsdamia, jossa my\xc3\xb6s voitti ensimm\xc3\xa4isen\xc3\xa4 suomalaisena Bundesliigan mestaruuden. Vuoden 2009 Heinakuussa h\xc3\xa4n siirtyi Ruotsin Damallsvenskaniin AIK Solnan riveihin. Tukholmassa Saino viipyi vuoden 2010 kes\xc3\xa4kuuhun, jonka j\xc3\xa4lkeen Sainio palasi takaisin Saksaan SC Freiburgin riveihin. SC Freiburg ja Sainio nousivat takaisin Bundesliigaan kauden 2010/2011 kauden p\xc3\xa4\xc3\xa4tteeksi. Sainio edusti Freibrugia my\xc3\xb6s seuraavan kauden._NEWLINE_Sainio on pelipaikaltaan laitahy\xc3\xb6kk\xc3\xa4\xc3\xa4j\xc3\xa4 tai keskikentt\xc3\xa4, mutta pystyy pelaamaan usealla eri paikalla. Suomessa Sainio edustaa nyky\xc3\xa4\xc3\xa4n HJK:ta ja junioriaikanaan useita eri espoolaisia seuroja. Sainion kasvattajaseura on espoolainen FC Kasiysi._NEWLINE_Sainio oli poissa kentilt\xc3\xa4 vuosina 2012-2014 ja teki paluun HJK:n naisten joukkueessa vuonna 2015. Kaudella 2017 h\xc3\xa4n pelasi HJK:n naisten joukkueen kapteenina._NEWLINE_Sainio on pelannut Suomen naisten jalkapallomaajoukkueessa, viimeksi huhtikuussa 2017 Tanskaa vastaan. Vuoden 2009 EM-kilpailuissa h\xc3\xa4n kuului Suomen aloituskokoonpanoon kahdessa alkulohko-ottelussa sek\xc3\xa4 puoliv\xc3\xa4lier\xc3\xa4ottelussa Englantia vastaan. Nuorten maajoukkueissa h\xc3\xa4n pelasi alle 19-vuotiaiden EM-kisoissa 2005 Suomen selviytyess\xc3\xa4 v\xc3\xa4lieriin sek\xc3\xa4 alle 20-vuotiaiden MM-kisoissa 2006.'